יו"ר חוסן לישראל, הרמטכ"ל לשעבר בני גנץ, אמר בראיון שפורסם הבוקר (רביעי) ב"ידיעות אחרונות" כי "אנחנו צריכים למצוא את הדרך שבה אנחנו לא מקיימים שליטה על אנשים אחרים". גנץ התייחס לשאלה שעסקה בעמדותיו של שותפו, השר לשעבר משה יעלון, לסכסוך הישראלי-פלסטיני ולהסכמי אוסלו וההתנתקות.
"השאלה המרכזית היא שאלה ביטחונית. היא צריכה להבטיח את מדינת ישראל מבחינת הביטחון שלה. עכשיו, יש פה את שאלת האינטרס. אנחנו – וגם ביבי אמר את זה בנאום בר־אילן – לא מחפשים שליטה על אף אחד אחר", השיב גנץ. עוד אמר על תוכנית ההתנתקות, כי "זה היה מהלך חוקי, שהתקבל על ידי ממשלת ישראל ובוצע על ידי צה"ל והמתיישבים בצורה כואבת, אבל טובה. צריך לקחת את הלקחים ולממש אותם במקומות אחרים".
לאחר פרסום הראיון ביקש גנץ להבהיר כי ההתנתקות "בוצעה והובלה על ידי ממשלה לגיטימית בראשות הליכוד, הצביעו בעדה נתניהו וראשי הליכוד והיא דובררה על ידי מירי רגב. בממשלת גנץ לא יהיו פעולות חד צדדיות הנוגעות לפינוי יישובים, וסוגיית הלקחים שבראיון התייחסה לחשיבות מניעת קרע בעם, והקפדה על עוגנים ביטחוניים קשיחים בכל מדיניות עתידית".
על כך כתב ראש הממשלה בנימין נתניהו בעמוד הפייסבוק שלו: "אמרנו לכם: גנץ יקים ממשלת שמאל בעזרת גוש חוסם שנשען על טיבי והרשימה המשותפת". בתגובה לביקורת פרסמה חוסן ישראל תגובה שכוונה לליכוד, שבה נכתב: "נתניהו שהצביע בעד ההתנתקות ורגב שדיבררה אותה עם חיוך על הפנים לא יטיפו לנו על אחריות מדינית וביטחונית. בממשלת גנץ לא יהיו פעולות חד צדדיות הקשורות לפינוי יישובים".
מפלגת "הימין החדש" מתחה גם היא ביקורת על דבריו של גנץ בנוגע להתנתקות, ובציוץ מטעמה בטוויטר נכתב: "אנחנו מודים לגנץ שהוריד את המסכה. בני גנץ עוקף את גבאי משמאל ורוצה לגרש עוד יהודים מהבית במהלך התנתקות חד צדדית מיהודה ושומרון".
אנחנו מודים לגנץ שהוריד את המסכה.
בני גנץ עוקף את גבאי משמאל ורוצה לגרש עוד יהודים מהבית במהלך התנתקות חד צדדית מיהודה ושומרון.
אסור שבני גנץ יהיה שר הביטחון הבא של ישראל.
עוד אמר גנץ בראיון הבוקר כי הוא "לא שונא" את נתניהו, אבל "חושב שהגיעה שעתו לסיים את תפקידו בצורה מכובדת". הרמטכ"ל לשעבר הוסיף: "נתניהו לקח את התפקיד הכי קשה במדינת ישראל ובתור מי שבאמת נתן את עצמו, אני מחזיק ממנו פטריוט. שיהיה ברור: אני לא שונא את ביבי. אני ראיתי אותו ממרחק של מטרים ספורים ופחות. הבן אדם הוא ראש הממשלה של מדינת ישראל, אני לא שונא אותו. אבל אני חושב שהגיע שעתו לסיים את תפקידו בצורה מכובדת", אמר.
גנץ חזר על עמדותיו שלפיהן לא יישב עם נתניהו בקואליציה אם יוגש נגדו כתב אישום, והוסיף: "אני מתכוון לנצח ולפתור את העניין הזה דרך זה. זה ייגמר שם". עוד אמר גנץ: "אני מתכוון לנצח. אני מכבד את בחירת הציבור ואני מכבד את החוק. לא נראה לי סביר בכלל שתהיה פה אפשרות שראש ממשלה יכהן עם כתב אישום".